หนุ่มวัย 19 ไม่เข็ด พ้นคุกมาลักทรัพย์ในรถ เจ้าของดันลืมล็อกประตู
ตำรวจ สน.เพชรเกษม ตามรวบหนุ่มวัย 19 เพิ่งพ้นคุกสบโอกาสลักทรัพย์ในรถผู้เสียหายจอดทิ้งไว้ในหมู่บ้านย่านบางแค แต่ลืมล็อกประตู ได้น้ำหอมแบรนด์เนมและเครื่องสำอาง รวม 22 รายการเมื่อเวลา 09.00 น. วันที่ 27 พ.ค.2563 พ.ต.อ.ศุภวัช ปานแดง ผกก.สน.เพชรเกษม พร้อมด้วย พ.ต.ท.สุนทร มาลาเวช รอง ผกก.สส.สน.เพชรเกษม และ พ.ต.ท.พัฐกร ปิยธิติภูวดล สว.สส.สน.เพชรเกษม นำกำลังจับกุมตัว นายชัยธวัช หรือบอล จันทาเขียว อายุ 19 ปี ผู้ต้องหาลักทรัพย์ในเวลากลางคืนหรือรับของโจร พร้อมของกลางบัตรอิเล็กทรอนิกส์ น้ำหอมแบรนด์เนม และเครื่องสำอาง รวม 22 รายการ มูลค่าประมาณ 4000 บาท โดยจับกุมตัวได้ที่บ้านเลขที่ 852 ชุมชนบ้านขิง ถนนบางบอน 3 แขวงหลักสอง เขตบางแค กทม.การจับกุมครั้งนี้สืบเนื่องจากเมื่อเวลาประมาณ 04.30 น. วันที่ 26 พ.ค. นายชัยธวัช ผู้ต้องหารายนี้ได้ลงมือก่อเหตุลักทรัพย์ในรถยนต์ฮอนด้า รุ่น HRV สีขาว ทะเบียน 8 กฉ-6961 กรุงเทพมหานคร ซึ่งเจ้าของรถจอดไว้โดยลืมล็อกประตูในหมู่บ้านนาราทอง ซอยอินทาปัจ 15 แขวงหลักสอง เขตบางแค กทม. ทำให้ นายชัยธวัช สบโอกาสเปิดประตูรถเข้าไปรื้อค้นเอาทรัพย์สิน ได้ทั้งสิ้นรวม 22 รายการ ส่วนใหญ่เป็นเครื่องสำอาง และบัตรอิเล็กทรอนิกส์ เมื่อฝ่ายสืบสวนลงพื้นที่ตรวจสอบกล้องวงจรปิดพบภาพ นายชัยธวัช เป็นผู้ก่อเหตุชัดเจน ที่สำคัญเจ้าตัวเคยถูกตำรวจ สน.เพชรเกษม จับกุมคดีเสพยาบ้ามาแล้ว 2 ครั้ง และคดีลักทรัพย์อีก 1 ครั้ง จึงทำให้ชุดจับกุมนำกำลังไปตามรวบตัวไว้ได้พร้อมของกลางทั้งหมดถึงที่บ้านพักหลังลงมือก่อเหตุไม่ทันข้ามวันจากการสอบสวน นายชัยธวัช ให้การยอมรับว่า ก่อนหน้านี้ทำงานรับจ้างทั่วไป ใครใช้ทำงานก่อสร้าง ถางหญ้า ลอกท่อ ก็ทำหมดทุกอย่าง แต่ช่วงวิกฤติโควิด-19 รายได้ขาดเนื่องจากไม่มีใครว่าจ้างให้ทำงาน จึงถือโอกาสออกตระเวนเก็บของเก่าตอนกลางคืนหวังจะเอาไปขาย โดยเมื่อเดินผ่านรถของผู้เสียหายแล้วทดลองเปิดประตูดู ปรากฏว่าเปิดเข้าไปด้านในได้ เพราะเจ้าของลืมล็อกรถ แต่เมื่อรื้อค้นทรัพย์สินภายในก็ไม่มีเงินสด เครื่องประดับ หรือของมีค่ามากมาย ทำให้ตัดสินใจหอบเครื่องสำอาง น้ำหอม และบัตร เท่าที่หยิบได้นำใส่ตะกร้ามาเก็บไว้ที่บ้านจนถูกตำรวจติดตามมารวบตัวพร้อมของกลางเบื้องต้นชุดจับกุมจึงแจ้งข้อหาลักทรัพย์ในเวลากลางคืนหรือรับของโจร แก่ นายชัยธวัช นำตัวส่งพนักงานสอบสวน สน.เพชรเกษม ดำเนินการตามกฎหมาย ส่วนทรัพย์สินที่ยึดมาได้จะเรียกผู้เสียหายมารับคืนและตักเตือนให้ระมัดระวังอย่าหลงลืมล็อกประตูรถเมื่อต้องจอดในครั้งต่อไป.
ตำรวจ สน.เพชรเกษม ตามรวบหนุ่มวัย 19 เพิ่งพ้นคุกสบโอกาสลักทรัพย์ในรถผู้เสียหายจอดทิ้งไว้ในหมู่บ้านย่านบางแค แต่ลืมล็อกประตู ได้น้ำหอมแบรนด์เนม และเครื่องสำอาง รวม 22 รายการ
ลักทรัพย์,ลักทรัพย์ในรถ,พ้นคุก,ลืมล็อกรถ,สน.เพชรเกษม,ลักขโมย,โจร,ข่าวทั่วไป